b'\n_START_ARTICLE_\nBirk (materiale)\n_START_SECTION_\nEgenskaber\n_START_PARAGRAPH_\nBetegnelsen splinttr\xc3\xa6 d\xc3\xa6kker over det forhold, at birk ikke danner kernetr\xc3\xa6. Birketr\xc3\xa6stammen ikke kan s\xc3\xa5ledes ikke opdeles i splintved (det yderste ved eller lag i stammen, som indeholder mange levende celler, og hvorigennem vand og n\xc3\xa6ringssalte sendes fra tr\xc3\xa6ets rod op til bladene) og kernetr\xc3\xa6, en indre h\xc3\xa5rdere og materialem\xc3\xa6ssigt mere holdbar kerne. Tr\xc3\xa6et har s\xc3\xa5ledes ikke de holdbarhedsm\xc3\xa6ssige egenskaber som findes ved kernetr\xc3\xa6. Ved kontakt med vand og jord r\xc3\xa5dner det let. Holdes tr\xc3\xa6et t\xc3\xb8rt, kan det til geng\xc3\xa6ld holde l\xc3\xa6nge. _NEWLINE_Birketr\xc3\xa6 er elastisk, b\xc3\xb8jeligt og let at forarbejde. Det er middeltungt, st\xc3\xa6rkt og h\xc3\xa5rdt tr\xc3\xa6._NEWLINE_Under t\xc3\xb8rring svinder birketr\xc3\xa6 en del, men det holder formen godt. If\xc3\xb8lge Snedkerh\xc3\xa5ndbogen \xe2\x80\x93 en udf\xc3\xb8rlig dansk tobinds udgivelse om snedkerarbejde fra 1958 \xe2\x80\x93 er birketr\xc3\xa6 "moderat modstandsdygtigt" over for ild.\n_START_SECTION_\nAnvendelse\n_START_PARAGRAPH_\nSnedkerh\xc3\xa5ndbogen anf\xc3\xb8rer f\xc3\xb8lgende anvendelsesomr\xc3\xa5der for birketr\xc3\xa6 i et register over tr\xc3\xa6sorterne og deres egenskaber: _NEWLINE_Fin\xc3\xa9r, krydsfin\xc3\xa9r, drejerarbejde, m\xc3\xb8bler, stigetr\xc3\xa6, vognst\xc3\xa6nger, sl\xc3\xa6demeder, bl\xc3\xa6seinstrumenter, galanterivarer, h\xc3\xa5ndgreb, tr\xc3\xa6varer, sportsredskaber.\xe2\x80\x9d_NEWLINE_I Skandinavien og Rusland har birkebark v\xc3\xa6ret brugt som tagd\xc3\xa6kning.'